Vrou nie medepligtig aan Gariepdam-moord | Netwerk24
Deur Mike Van Rooyen 03 Desember 2018 16:27
'n Vrou wat deur haar vriend daarvan beskuldig is dat sy die hoofrol in die moord op 'n bejaarde man van Gariepdam gespeel het, is in die rondgaande hooggeregshof in Bethulie in die Vrystaat vrygespreek.
Hans van Biljon Foto: Verskaf
Regter Mojalefa Rampai het Millicent Rouls (26) onskuldig bevind aan die moord op Hans van Biljon (90) van Swaelstraat, Gariepdam. Van Biljon was die oudste man op dié dorp toe hy op 11 Julie 2017 by sy huis vermoor is.
Sy het skuld op die aanklag ontken.
Kirwan Delton William Brown (31), haar vriend, het vroeër op dieselfde aanklagte skuld beken en is tot 32 jaar tronkstraf gevonnis, waarvan hy effektief 18 jaar moet uitdien.
Hy is op aanklagte van moord en roof met verswarende omstandighede skuldig bevind.
Rouls se weergawe, wat deur die hof aanvaar is, was dat sy nie eens daar was toe Brown vir Van Biljon met 'n yster teen die kop geslaan en sy hakskeensenings afgesny is sodat hy nie kon gaan hulp soek nie.
Sy is van Van Biljon se huis na 'n vriendin toe terwyl Brown agtergebly het om Van Biljon te probeer help om sy motor te herstel.
Toe sy terugkom het, het Van Biljon reeds voor 'n seilstruktuur by die agterkant van die huis gelê. Toe sy uitvra, het Brown haar huis toe gejaag. Hy het eers later die aand met geld en drank daar aangekom.
Brown het in sy skuldbekentenis gesê dit is Rouls wat Van Biljon met 'n yster teen die kop geslaan het. Hy het Van Biljon se een hakskeensening op haar aandrang afgesny en sy die ander een, het hy beweer.